Planter, sopper, bakterier og noen protister har en beskyttende cellevegg utenpå cellemembranen. Celleveggen beskytter cellen, gir støtte og holder cellestrukturen fast. I tillegg vil celleveggen hindre cellen i å ta opp så mye vann at den sprekker. Sterke cellevegger i spesialiserte celletyper sørger for at planten kan stå oppreist. Trær kan reise seg mer enn 100 meter over bakken på grunn av at spesialiserte celler i stammen, vedrør, har forsterkede cellevegger. Disse cellene, som utgjør det meste av stammen, er døde, men transporterer vann fra jord og sørger for støtte.